2014. gada 9. jūnijā Noteikumi Nr. 280

Rīgā (prot. Nr. 32  5. §)

**Grozījumi Ministru kabineta 2010. gada 21. septembra noteikumos Nr.** **887 "Noteikumi par darbības programmas "Uzņēmējdarbība un inovācijas" papildinājuma 2.3.1.1. aktivitātes "Ārējo tirgu apgūšana" 2.3.1.1.2. apakšaktivitāti "Ārējo tirgu apgūšana – nozaru starptautiskās konkurētspējas stiprināšana""**

Izdoti saskaņā ar

Eiropas Savienības struktūrfondu un

Kohēzijas fonda vadības likuma

18. panta 10. punktu

Izdarīt Ministru kabineta 2010. gada 21. septembra noteikumos Nr. 887 "Noteikumi par darbības programmas "Uzņēmējdarbība un inovācijas" papildinājuma 2.3.1.1. aktivitātes "Ārējo tirgu apgūšana" 2.3.1.1.2. apakšaktivitāti "Ārējo tirgu apgūšana – nozaru starptautiskās konkurētspējas stiprināšana"" (Latvijas Vēstnesis, 2010, 158. nr.; 2011, 182. nr.; 2012, 194. nr.) šādus grozījumus:

1. Izteikt 10. un 11. punktu šādā redakcijā:

"10. Apakšaktivitātes ietvaros projektus līdzfinansē no Eiropas Reģionālās attīstības fonda un finansējuma saņēmēja līdzekļiem. Eiropas Reģionālās attīstības fonda līdzfinansējums nepārsniedz 8 407 795 *euro*.

11. Eiropas Reģionālās attīstības fonda līdzfinansējums tiešās pārvaldes iestādei, kuras mērķis ir sekmēt komercdarbības attīstību, ir 4 139 180 *euro*. Eiropas Reģionālās attīstības fonda līdzfinansējums tiešās pārvaldes iestādei, kura izveidota, lai īstenotu tūrisma attīstības valsts politiku, ir 4 268 615 *euro*. Finansējuma saņēmējs nodrošina līdzfinansējumu no valsts budžeta ietvaros piešķirtajiem līdzekļiem ne mazāk kā 40 % apmērā no projekta kopējām attiecināmajām izmaksām."

2. Izteikt 14., 14.1, 14.2, 14.3 un 14.4 punktu šādā redakcijā:

"14. Finansējuma saņēmējs atbalstāmo darbību ietvaros piešķir *de minimis* atbalstu komersantiem, biedrībām, nodibinājumiem, kooperatīvajām sabiedrībām un ostu pārvaldēm, ievērojot Komisijas 2013. gada 18. decembra Regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – regula Nr. 1407/2013) nosacījumus *de minimis* atbalsta piešķiršanai.

14.1 Finansējuma saņēmējs atbalstāmo darbību ietvaros pirms de minimis atbalsta piešķiršanas komersantiem, biedrībām, nodibinājumiem, kooperatīvajām sabiedrībām un ostu pārvaldēm pārbauda, vai piešķirtā *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirtā *de minimis* atbalsta apmēru nepārsniedz regulas Nr. 1407/2013 3. panta 2. punktā noteikto maksimālo *de minimis* atbalsta apmēru, un pārliecinās par atbalsta saņēmēja atbilstību viena vienota uzņēmuma definējumam, kas minēts regulas Nr. 1407/2013 2. panta 2. punktā.

14.2 *De minimis* atbalsta saņēmējs *de minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

14.3 Lai saņemtu *de minimis* atbalstu, ir nepieciešams iesniegt uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību.

14.4 *De minimis* atbalstu var saņemt saskaņā ar regulas Nr. 1407/2013 1. panta 1. punktā noteiktajām prasībām."

3. Izteikt 15.3. apakšpunktu šādā redakcijā:

"15.3. komersantam (kooperatīvajai sabiedrībai) ar tiesas spriedumu nav pasludināts maksātnespējas process vai ar tiesas spriedumu netiek īstenots tiesiskās aizsardzības process, vai ar tiesas lēmumu netiek īstenots ārpustiesas tiesiskās aizsardzības process, tam nav uzsākta bankrota procedūra, piemērota sanācija vai mierizlīgums vai tā saimnieciskā darbība nav izbeigta;".

4. Izteikt 17.5. apakšpunktu šādā redakcijā:

"17.5. pašvaldība var saņemt atbalstu, kura apmērs viena kalendāra gada ietvaros nepārsniedz 66 667 *euro*;".

5. Izteikt 18.3. apakšpunktu šādā redakcijā:

"18.3. biedrība, nodibinājums vai ostu pārvalde, iesniedzot projektu, kas nav saistīts ar saimnieciskās darbības īstenošanu, var saņemt atbalstu, kura apmērs viena kalendāra gada ietvaros nepārsniedz 66 667 *euro*. Biedrība, nodibinājums vai ostu pārvalde, iesniedzot projektu, kas ir saistīts ar saimnieciskās darbības īstenošanu, var saņemt *de minimis* atbalstu;".

6. Izteikt 18.7. apakšpunktu šādā redakcijā:

"18.7. biedrība, nodibinājums vai ostu pārvalde var saņemt *de minimis* atbalstu, ja tai ar tiesas spriedumu nav pasludināts maksātnespējas process vai ar tiesas spriedumu netiek īstenots tiesiskās aizsardzības process, vai ar tiesas lēmumu netiek īstenots ārpustiesas tiesiskās aizsardzības process, tai nav uzsākta bankrota procedūra, piemērota sanācija vai mierizlīgums vai tās saimnieciskā darbība nav izbeigta;".

7. Izteikt VIII nodaļas nosaukumu šādā redakcijā:

"**VIII. Noslēguma jautājumi**".

8. Papildināt noteikumus ar 59. punktu šādā redakcijā:

"59. Finansējumu šīs apakšaktivitātes ietvaros šo noteikumu 14. punktā minētajiem subjektiem, kuri uz finansējumu pieteikušies līdz 2014. gada 11. jūnijam, piešķir saskaņā ar Komisijas 2006. gada 15. decembra Regulu (EK) Nr. 1998/2006 par Līguma 87. un 88. panta piemērošanu *de minimis* atbalstam (Eiropas Savienības Oficiālais Vēstnesis, 2006. gada 28. decembris, Nr. L 379). Lēmumi par šajā punktā minētā finansējuma piešķiršanu jāpieņem līdz 2014. gada 30. jūnijam."

Ministru prezidente Laimdota Straujuma

Ekonomikas ministrs Vjačeslavs Dombrovskis